**บทที่ 2**

**ความหมายสังคมสงเคราะห์เฉพาะราย (Social Case Work)**

****

****

มีนักการศึกษาทางสังคมสงเคราะห์หลายท่านได้ให้ความหมายของการสังคมสงเคราะห์เฉพาะราย

ต่างๆกันดังนี้ (นงลักษณ์ เทพสวัสดิ์, 2540 : 29)

Mary Richmond ซึ่งเป็นผู้ให้กำเนิดงานสังคมสงเคราะห์เฉพาะราย ได้ให้ความหมายไว้ว่า สังคมสงเคราะห์เฉพาะรายเป็นศิลปะของการให้ความช่วยเหลือบุคคลแต่ละคนเป็นรายๆไป โดยการช่วยเหลือให้เขาได้พัฒนาบุคลิกภาพของตนเอง และปรับตนเองให้เข้ากับสภาพแวดล้อม เพื่อสามารถมีชีวิตอยู่ในสังคมได้ด้วยความผาสุก

Helen H. Pearlman กล่าวว่า การสังคมสงเคราะห์เฉพาะรายเป็นกระบวนการที่องค์การหรือหน่วยงานจัดดำเนินการอันเกี่ยวกับสวัสดิภาพของบุคคล ทั้งนี้เพื่อช่วยให้บุคคลแต่ละรายแก้ปัญหาของตนในด้านการทำหน้าที่ทางสังคมอย่างมีประสิทธิผล

Florence Hollis ให้ความหมายว่า สังคมสงเคราะห์เฉพาะราย คือ วิธีการที่นักสังคมสงเคราะห์นำมาใช้ช่วยเหลือบุคคลแต่ละคนให้สามารถแก้ไขปัญหาที่กำลังเผชิญอยู่ ซึ่งเป็นปัญหาที่เกี่ยวข้องกับการปรับตนเองให้เข้ากับสังคมและสิ่งแวดล้อม และเป็นปัญหาที่บุคคลนั้นไม่สามารถแก้ไขหรือจัดการกับปัญหาในทางที่เหมาะสมได้ด้วยตนเอง



ส่วนนงลักษณ์ เทพสวัสดิ์ (2540 : 29) ได้กล่าวถึงการสังคมสงเคราะห์เฉพาะรายไว้ดังนี้

สังคมสงเคราะห์เฉพาะรายเป็นวิธีที่เก่าแก่ที่สุดที่ใช้ในการปฏิบัติงานสังคมสงเคราะห์ จุดหมายหลักก็เพื่อช่วยเหลือบุคคลและครอบครัวที่ประสบความทุกข์ยาก เดือดร้อน ไม่สามารถช่วยเหลือตนเองได้เป็นรายๆไป ทั้งนี้โดยอาศัยสัมพันธภาพทางวิชาชีพระหว่างนักสังคมสงเคราะห์เฉพาะราย (Social Case Work) กับผู้รับความช่วยเหลือ หรือผู้ประสบปัญหา (Client) เป็นสื่อกลางที่สำคัญในการดำเนินงานช่วยเหลือทั้งอาศัยศิลปะ วิธีการทางวิทยาศาสตร์ (Scientific method) ทักษะ และเทคนิคในการให้ความช่วยเหลือตลอดจนการนำทรัพยากรต่างๆ (Resource) ทั้งทรัพยากรในตัวผู้มีปัญหา ซึ่งได้แก่ ความสามารถ ความคิดและวิจารณญาณของเขา ประกอบกับการใช้ทรัพยากรที่มีอยู่ในสังคม (Social Resource) คือ วัตถุ สิ่งของเงิน บริการทางสังคมต่างๆ (Social Service) และนักวิชาชีพหรือผู้เชี่ยวชาญเฉพาะด้านที่เกี่ยวข้องกับปัญหาความต้องการและสถานการณ์ของผู้รับการช่วยเหลือ อาทิเช่น จิตแพทย์ นักจิตวิทยา นักกายภาพบำบัด นักอาชีวบำบัด นักการศึกษา นักกฎหมาย ฯลฯ มาให้บริการ โดยการให้การร่วมมือซึ่งกันและกัน ในการดำเนินงานให้บรรลุจุดมุ่งหมายของการช่วยเหลือ โดยหาทางตอบสนองความต้องการของบุคคล ครอบครัวที่ประสบความเดือดร้อน ทั้งนี้เพื่อช่วยให้เขาสามารถปฏิบัติหน้าที่ตามบทบาททางสังคมได้อย่างเหมาะสม มีความสัมพันธ์ทางสังคมอย่างราบรื่น สามารถเผชิญกับปัญหาในการดำรงชีวิต โดยรู้จักปรับปรุงและพัฒนาบุคลิกภาพ สามารถเปลี่ยนแปลงทัศนคติ จิตใจ และพฤติกรรมของตนเองให้เข้ากับสถานการณ์และสภาพแวดล้อม ตลอดจนมีพฤติกรรมที่เหมาะสม และเป็นที่ยอมรับของสังคม สามารถดำรงชีวิตอยู่ได้ด้วยความสงบเรียบร้อย มั่นคง และผาสุกตามอัตภาพ โดยไม่สร้างภาระให้กับสังคม แต่เป็นการช่วยสังคมให้พัฒนาต่อไปอีกด้วย

